એ બાબત સ્પષ્ટ છે કે સુપ્રીમ કોર્ટ અને રાજકારણીઓ વચ્ચે કોઈ પ્રેમ નથી. સુપ્રીમ કોર્ટમાં જજની નિયુક્તિ માટેની હાલની વ્યવસ્થા બદલીને સરકાર અને ન્યાયતંત્ર દ્વારા નિયુક્તિ કરવાની નવી પ્રણાલી દાખલ કરવાના કાયદા મંત્રાલયના પ્રયાસને ભૂલી શકાય નહીં. સુપ્રીમ કોર્ટની તટસ્થ છબીને ખરડી નાખવાનો આ એક સ્પષ્ટ પ્રયાસ હતો. રાજકીય મુદ્દાઓ પર સુપ્રીમ કોર્ટ દ્વારા કરવામાં આવતી ટિપ્પણીઓની વાત આવે ત્યારે એના જેવી તટસ્થ સંસ્થાને વખોડવાના ઘણા પ્રયાસો રાજકારણીઓ દ્વારા થતા જ રહ્યા છે. આ બધુ દાગી નેતાઓ અને હોદ્દેદારોને ખટલાથી બચાવવા માટે જ કરવામાં આવે છે. ટૂ-જી કૌભાંડ, કોલગેટ અને તાજેતરનું રેલવે લાંચ કૌભાંડ હાલની સરકારને શરમજનક સ્થિતિમાં મૂકી રહ્યા છે. આવી જ સ્થિતિ વિરોધપક્ષોની પણ છે, જેઓ તેમના દ્વારા શાસિત રાજ્યોમાં આ પ્રકારનાં જ કૌભાંડો અને ભ્રષ્ટાચારના દોષિત છે.